"Eu cred că acest vot care în sine din păcate nu este singular, am mai avut astfel de situaţii, arată foarte, foarte clar că este nevoie de o reînnoire, de o curăţire a clasei politice şi că este nevoie de o reformă parlamentară. După părerea mea, până ce nu reuşim să avem oameni curaţi, dedicaţi în Parlament, nu vom putea să mişcăm lucrurile. Nu vreau să se înţeleagă greşit, nu am absolut nimic de împărţit cu nimeni, tuturor le doresc numai bine, fericire, sănătate şi viaţă lungă, dar în politică cine are o problemă trebuie să înţeleagă că nu poate să meargă mai departe până când nu se clarifică această chestiune", a afirmat Iohannis.

El a subliniat că lupta anticorupţie şi curăţenia clasei politice este ''o marotă'' a sa şi că fără curăţenia clasei politice nu poate fi construită România aşa cu şi-o doresc românii. De asemenea, preşedintele a insistat asupra faptului că Senatul şi Camera Deputaţilor trebuie să înţeleagă că în Parlament nu se votează vinovăţia sau nevinovăţia cuiva, ci dacă este posibil să se continue procedura de începere a urmăririi penale sau nu.

Şeful statului a mai spus că este primul care susţine egalitatea în faţa legii, dar că în politică apar şi alte considerente şi că cetăţenilor nu li se poate cere să aibă încredere în Parlament cât timp sunt mai mulţi aleşi care sunt urmăriţi penal sau condamnaţi.

"Până când nu reuşim să rezlvăm această chestiune şi să avem în Parlament oameni care nu sunt şantajabili în primul rând din cauza acestor probleme, care nu merg acolo ca să facă avere, ci merg acolo ca să reprezinte comunitatea care i-a ales, până atunci o să avem o problemă şi ori de câte ori am ocazia, spun aceste lucruri", a conchis Iohannis.

Mai multe persoane au iniţiat pe Facebook o mişcare de protest faţă de decizia dată de senatori în cazul lui Gabriel Oprea, fiind deschisă o pagină intitutală "Oprea, eşti cercetat, trebuie să fii judecată", unde câteva sute de persoane şi-au anunţat prezenţa în faţa Senatului, joi, la ora 18.00.